Covid-19-regulasies: Hofstukke op minister beteken  Dr. Joe Phaahla, minister van gesondheid. (Foto: GCIS) Solidariteit het sy hofstukke op die minister van gesondheid beteken. In die stukke vra Solidariteit dat die gesondheidsregulasies onwettig verklaar word. “Die onderliggende probleem van die regulasies lê in die woord mag. Die regering was roekeloos met sy mag in die ramptoestand en hierdie regulasies gee permanente magte,” sê dr. Dirk Hermann, bestuurshoof van Solidariteit. Die regulasies vervang ŉ bevelsraad met tydelike mag met ŉ minister met permanente mag. Solidariteit se kritiek teen die regulasies staan op drie bene, verduidelik Hermann. “In die eerste plek was die konsultasieproses totaal gebrekkig – 300 000 mense se insette is geïgnoreer. “In die tweede plek gee die regulasies te veel mag aan die minister. Die minister het sommer self besluit dat Covid-19 ŉ aanmeldbare siekte is en ken sommer aan homself magte toe om regulasies uit te vaardig en op te hef. “Derdens is die regulasies slordig en irrasioneel. Sonder ŉ behoorlike maatstaf word daar besluit dat maskers goed is en om eensydig getalle te beperk.” “Mag van die regering moet beperk word. Ons het gesien wat die regering met te veel mag doen. Hulle besluit dan watter plakkies jy moet dra en dat warm kos en oop strande vir jou sleg is.” Volgens Hermann gaan die saak op die dringende hofrol geplaas word en kan dit so vroeg as 14 Junie reeds aangehoor word. “Solidariteit en AfriForum se sake behoort op dieselfde dag aangehoor te word en komplementeer mekaar.” ‘Burgers keelvol vir regering se voortdurende inbreuk op hul persoonlike vryhede’ Die burgerregteorganisasie AfriForum en die openbaredeelnameplatform DearSA het vroeër ook met regstappe begin teen die regering se besluit om Covid-19-regulasies permanent in die wet te verskans. Die organisasies het Maandag hul dringende regsaansoek by die hooggeregshof in Pretoria ingedien. “Die regulasies het tot gevolg dat die regering permanent die dra van maskers en beperkings op byeenkomste kan afdwing. Die regulasies gee ook aan Joe Phaahla, minister van gesondheid, die enigste gesag om te bepaal hoe lank sulke regulasies geïmplementeer moet word en wanneer dit opgehef kan word,” het Jacques Broodryk, AfriForum se veldtogbestuurder, gesê. AfriForum en DearSA bevraagteken ook die geldigheid van die openbare deelnameproses wat die departement van gesondheid gevolg het voordat hierdie regulasies in werking gestel is. AfriForum vind dit ook kommerwekkend dat die regulasies wat in die Staatskoerant gepubliseer is, nie dieselfde regulasies is wat vir openbare kommentaar gepubliseer is nie. “AfriForum sal hierdie regulasies, indien nodig, in die hoogste howe beveg om te verseker dat landsburgers se regte ten volle herstel word. Burgers is keelvol vir die regering se voortdurende inbreuk op hul persoonlike vryhede.” ActionSA wil by saak aansluit ActionSA het ook aangekondig dat hy om verlof sal aansoek doen om deel te vorm van AfriForum en DearSA se regsaksie. Herman Mashaba, leier van ActionSA, het gesê die regulasies wat in die Staatskoerant gepubliseer is, is belaglik. “Dit is ongrondwetlik, onwettig en prosedureel irrasioneel.” Volgens ActionSA sal hy aansoek doen om as vriend van die hof toegelaat te word in die betrokke saak. “Suid-Afrikaners is ernstig geraak deur die irrasionele en magsbehepte optrede van ons regering wat ons grondwetlike vryhede beperk het op ŉ wyse wat ooreenstem met hul gebrek aan respek vir die Grondwet. Terwyl die wêreld oopgaan en na normaal terugkeer, is dit verregaande dat ons regering wye magte instel om ŉ minister eensydig wetgewing te laat skep om ons vryhede te beperk.”